Správa zo zahraničnej pracovnej cesty
1.  Účastník ZPC:
Miroslava Klempová, Mgr.
Ministerstvo školstva, vedy, výskumu a športu SR
Pracovisko Stromová 9, 813 30 Bratislava
Štátny radca, Odbor celoživotného vzdelávania
Jazyky: angličtina C1, nemčina B2

Monika Korkošová, Mgr.
Ministerstvo školstva, vedy, výskumu a športu SR
Pracovisko Stromová 9, 813 30 Bratislava
Riaditeľka, Odbor celoživotného vzdelávania
Jazyky: angličtina C2

2.  Zahraničná pracovná cesta:
Grécko, Thessaloniki, 27.-29.11.2016
Cedefop
Účasť na medzinárodnej konferencii „Ako zviditeľniť výsledky vzdelávania“
Cesta bola hradená zo zdrojov MŠVVaŠ SR

3.  Rámcový program pobytu:
28.11.2016 08:30 – 18:00
29.11.2016 08:45 – 13:30
Hotel Makedonia Palace, Thessaloniki (Pylea)

4.  Stručný priebeh rokovaní, resp.  študijného pobytu:

28.11. 08:30 – 18:00

•	Otvorenie podujatia
Konferenciu otvorila Mara Brugia, zástupkyňa riaditeľa organizácie Cedefop. V úvodnom prejave formulovala svoje očakávania a ocenila, že téma validácie sa znovu dostáva do popredia riešenia politík v Európe. V tomto bloku mali zároveň odznieť príhovory, ktoré mali prítomných uviesť hlbšie do problematiky.
o	 Prvú prezentáciu mala Ana Carla Pereira z Európskej komisie, ktorá sa zamerala na politický kontext validácie výsledkov neformálneho vzdelávania a informálneho učenia sa. Zároveň dala problematiku do kontextu s novoprijatým dokumentom Nových zručností pre Európu.
o	 V úvode pokračoval Jens Bjornavold z CEDEFOPu, ktorý predniesol krátky príspevok o validácií z kontextu histórie v rámci dvoch dekád, kedy začal CEDEFOP túto oblasť sledovať.
o	 Prvú blok uzavrel Ernesto Villalba, taktiež z CEDEFOPu, ktorý je expertom na túto oblasť. Prezentoval čiastkové výstupy z aktuálneho prieskumu a registra validácie, European Inventory. V rámci ČŠ EÚ sú viditeľné markantné rozdiely hlavne smerom k zapracovaniu týchto prvkov do národných stratégií.
•	Plenárne sedenie
Plenárne sedenie sa začalo predstavením príkladov troch krajín, so zameraním hlavne na prístup k validácii v budúcnosti:
o	Prvá prezentácia bola zameraná na Poľsko a bola koncipovaná primárne ako prezentácia národnej stratégie, projektu prípravy funkčného systému validácie výsledkov vzdelávania neformálneho vzdelávania a informálneho učenia sa. Prezentujúca predstavila cieľové skupiny a stručne zhrnula prácu, ktorú so sociálnymi partnermi na tomto cieli už vykonali,
o	Druhý príspevok bol zameraný na Švédsko, ktoré má v súčasnosti rozpracovaný systém validácie, ktorý muselo aktuálne prispôsobiť vysokému prílevu humanitárnych migrantov,
o	Záverečným príspevkom bola situácia vo Francúzsku, ktoré má najprepracovanejší systém validácie v Európe (skrz uznanie vedomostí, zručností a kompetencií získaných mimo školského prostredia je možné priznať občanom aj akademické tituly). V prezentácii sa hlavne spomínala revízia, aktualizácia a dôkladnejšie pokrytie kvalifikácií zaradených v systéme.
V záverečnej časti panelu sa mohli poslucháči pýtať prezentujúcich otázky, zamerané hlavne na praktiky existujúce v predmetných krajinách v závislosti na cieľových skupinách a sociálnych partneroch.
•	Pracovné skupiny; Navštívená časť: Validácia pre migrantov 
Workshop viedol Kristen Aagaard, expert na validáciu z Dánska. Stručne predstavil program pre pracovnú skupinu, ktorý sa skladal z prezentácie vybraných validačných nástrojov z Nemecka a potom z práce v skupinách. 
V prezentácii boli predstavené kompetenčné kartičky, ako efektívny nástroj identifikácie vedomostí, zručností a kompetencií u prichádzajúcich migrantov. K dispozícii boli aj prezentačné videá a na otázky mohla odpovedať Ramona Lopez-Salinas, poradkyňa pre prácu s migrantmi, ktorá ich využíva. Na základe obrázkov na kartičkách a komunikácii s klientom vie identifikovať, ako ďalej postupovať v umiestnení migranta na trh práce, respektíve ako vzdelanie a uznanie kompetencií mu môže odporučiť ďalej.
Druhým nástrojom bola IKT aplikácia pre odbor automechanika, kde boli prítomným predvedené obrázky a videá, na základe ktorých uchádzača testujú. Ten je potom presmerovaný na vzdelávacie jednotky, ktoré sa môže doučiť, alebo je priamo uvedený do firmy, ktorá ho môže zamestnať.
Po tejto časti nasledovala práca v skupine, kde v malých skupinách prítomní spoločne zodpovedali na dve kľúčové otázky – Ako validovať migrantom vedomosti, zručnosti a kompetencie, s ktorými prichádzajú? Ako vyvinúť efektívne nástroje metodológie a poradenstva?
Na záver sa vytvoril sumár z postrehov skupiny, ktorý bude k dispozícii dodatočne.

	29.11.2016 08:45 – 13:30
•	Validácia v Európe z pohľadu iných krajín
V bloku vystupovali experti z dvoch krajín:
o	 Bonnie Kennedy z Kanady, kde je validácia v súčasnosti komunitnou aktivitou združených inštitúcií a slúži hlavne znevýhodneným skupinám a ich efektívnemu umiestneniu na trh práce,
o	 Grant Klinkum z Nového Zélandu, kde je validácia vyvíjaná na národnej úrovni a korešponduje s európskymi postupmi.
•	Prezentácia výstupov pracovných skupín
Vedúci pracovných skupín stručne predstavili výstupy z paralelných blokov, ktoré boli zamerané na validáciu pre migrantov, zamestnaných, nezamestnaných a ľudí s nízkou úrovňou zručností.
•	Panelová diskusia – Ako ďalej?
V diskusii sa predstavilo päť expertov z rôznych oblastí – Pavel Trantina z oblasti práce s mládežou, Madhu Singh z UNESCO, Lieve Van den Brande z Európskej komisie – z generálneho riaditeľstva pre zamestnanosť, Marcio Barcelos z Európskeho fóra mládeže a Andrina Wafer z Írskej organizácie pre celoživotné vzdelávanie a validáciu – QQI. 
Aby bol priebeh diskusie jednoduchší, po úvodnom predstavení aktérov rozdali organizátori k stolom s účastníkmi hlavné témy diskusie a každý stôl mal formulovať jednu otázku, na ktorú panel odpovedal.
•	Záver
James Joachim Calleja, riaditeľ Cedefopu sa poďakoval prítomným za odvedenú prácu na podujatí a pripomenul webovú stránku inštitúcie, ktorá sa pomaly naplní predstavenými prezentáciami a výstupmi z diskusií. Zároveň v príhovore podčiarkol dôležitosť tejto témy.

5.  Odporúčané závery:
Na základe účasti na fóre je podľa účastníčok nutné sledovať ďalší vývoj v tejto problematike, nakoľko ovplyvňuje nastavenie efektívneho systému validácie v SR. Zároveň účastníčka odporúča, aby sa SR zapájala do výmeny skúseností s ČŠ.

Úlohy zo stretnutia nevyplynuli.

6.   Prehľad prinesenej dokumentácie a miesto jej uloženia
	Z konferencie boli prinesené CEDEFOP publikácie:
•	Európske odporúčania pre validáciu neformálneho vzdelávania a informálneho učenia sa,
•	Validácia v oblasti starostlivosti o osoby a mládežníckej práce,
•	Financovanie validácie,
•	Validácia vo vzťahu k otvoreným online zdrojom,
•	Monitoring využívania validácie neformálneho vzdelávania a informálneho učenia sa.
Materiály sú dostupné u Mgr. Klempovej v kancelárii č. 350 na Stromovej č. 9.

7.   Osobitne vyhodnotený očakávaný prínos ZPC
	Podujatie splnilo svoj účel – Ministerstvo školstva, vedy, výskumu a športu SR sa zúčastnilo na významnom podujatí, ktoré sa zaoberalo validáciou výsledkov neformálneho vzdelávania a informálneho učenia sa. Nakoľko Slovensko pracuje na vytvorení obdobného efektívneho systému, účasť bola obohacujúca. Na podujatí vznikol priestor na zdieľanie praxe a spoločnú koordináciu v rámci členských štátov EÚ.

8.    Spôsob zverejnenia výsledkov ZPC, prenos získaných informácií
-

Súhlasím so zverejnením správy na internete - áno

Správu vypracoval: Mgr. Miroslava Klempová
Dátum: 1.12.2016
Správu schválil:  Mgr. Monika Korkošová
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.